På onsdag vil bestyrelsen i brancheorganisationen Rejsearrangører i Danmark diskutere, hvordan de skal forholde sig til, at deres medlem Detur endnu ikke har tilbagebetalt en lang række af sine kunder for rejser aflyst på grund af corona. -	Medlemmer hos os skal opføre sig seriøst og respektfuldt. Selvom situationen i rejsebranchen er unormal, så lægger vi vægt på, at kunderne kan regne med forbrugerbeskyttelse, siger Henrik Specht, direktør i Rejsearrangører i Danmark. I går fortalte vi her på TV2 Nord om Karina Ritter og Steffen Højgaard fra Aalborg, der har 10.000 kroner til gode hos rejseselskabet Detur efter en aflyst rejse til Alanya. Detur lovede at parret ville få pengene i uge 42 sidste år, men det skete ikke. Siden har de forgæves rykket efter bderes penge, og de har klaget til Pakkerejse-Ankenævnet. På Facebook har parret nu samlet 196 familier, der til sammen har 2,1 millioner kroner til gode hos selskabet. Mange utilfredse kunder Brancheorganisationen Rejsearrangører i Danmark er opmærksomme på problemerne omkring Detur, og de holdt derfor en møde med rejsebureauet i onsdag, hvor bureauet fik lejlighed til at forklare sig, og fortælle, hvad de har tænkt sig at gøre, for at tilbagebetale kunderne. Hvad der blev sagt på det møde vil hverken direktøren eller formanden for foreningen sige noget om. Men det møde har ført til at bestyrelsen i på onsdag skal tage stilling til, hvilke konsekvenser situationen skal have for Detur. -	Der er flere kunder, der har gjort os opmærksomme på Detur, og vi læser også hvad der blive skrevet på de sociale medier, siger Jan Vendelbo, direktør for Spies og formand Rejsearrangører i Danmark. Detur har base i København. På deres hjemmeside sælger de forsat rejser til Tyrkiet med afgang fra Aalborg, Billund og København. Tålmodigheden er opbrugt Steffen Højgaard og Karina Ritter var i første omgang med på at udvise tålmodighed og give selskabet lang snor, fordi rejsebranchen har det svært i corona-krisen. De havde rejst med Detur før, og havde kun gode oplevelser med dem. Men da selskabet ikke overholder deres løfter om tilbagebetaling og heller ikke svarer på henvendelser, mistede parret tilliden til selskabet. Nu er de nået dertil at de håber, at Detur går konkurs. Hvis det sker, får kunderne formentligt deres penge tilbage fra Rejsegarantifonden. TV2Nord har over flere dage forsøgt at få Detur i tale. De har nu meddelt, at der ikke er nogen der har tid til at stille op til interview. Vi har sendt en række spørgsmål på skrift, men dem har selskabet ikke svaret på.

Opsummering:
Selvom rejsebranchen har det hårdt, så er det er slet ikke i orden, at kunder skal vente i op mod ti måneder på at få deres penge tilbage for rejser, der er aflyst på grund af corona. Det siger organisationen Rejsearrangører i Danmark, der nu går ind i sagen om det udskældte rejseselskab Detur.